送劉郎中知廣德軍
作者：梅堯臣
朝代：宋

paragraphs: 昔在少年時，辛勤事諸父。
諸父爲桃州，物宜皆可數。
事君勤職貢，采茗先穀雨。
劭農井田桑，科薅重鋤斧。
城西大靈祠，措意初似禹。
將通吳境河，身自同豕伍。
期婦來餉時，壇上必鳴鼓。
一爲烏所誤，愧恨去不覩。
至今存遺堤，五丈立堅土。
正如開轘轅，黄熊慙啟姥。
功利欲及民，血食宜簋簠。
祠後有高山，山頭多棟宇。
此實諸父爲，禾麻可就俯。
歲登有樂事，或亦作歌舞。
賦詩當清明，解禊思洛浦。
其言在黑石，往往被樂府。
于今三十年，追想漸成古。
公將乘朱輪，去問民疾苦。
治術自有具，薄言無所補。
缺將陳迹書，又且劇莽鹵。